Kamma Rahbek
Kamma Rahbek, f. Karen Margarete Heger, 19.10.1775-21.1.1829, dansk kulturpersonlighed, søster til Adam Oehlenschlägers hustru, Christiane (1782-1841).
Efter brylluppet i 1798 med litteraten Knud Lyne Rahbek blev hun midtpunkt for den kreds af tidens betydeligste forfattere, der samledes i deres hjem i Bakkehuset på Frederiksberg.
Kamma Rahbek havde vidtstrakte intellektuelle og kunstneriske interesser, talte og skrev de europæiske hovedsprog og kendte deres litteratur, dyrkede sjældne blomster i haven og forfinede husets interiører og måltider til en hjemmelivskultur, der blev et forbillede for periodens borgerskab.
Særlig berømt var hendes kunstfærdigt formede og udsmykkede papæsker, som hun forærede husets venner, og hendes konversation, som man får et indtryk af i de mange breve, hun har efterladt sig, og hvoraf den største samling, til Christian Molbech, udkom i sin helhed i 1993.